It’s All Too Much

«It's All Too Much» er en sang av The Beatles som ble skrevet av George Harrison. Sangen ble først utgitt 13. januar 1969 på soundtrack albumet Yellow Submarine i USA. Fire dager senere ble samme album utgitt i Storbritannia.Lewisohn, Mark (1988). The Beatles Recording Sessions. New York: Harmony Books. ISBN 0-517-57066-1 s. 200/201 Sangen ble brukt i tegnefilmen Yellow Submarine som hadde premiere 17. juli 1968 i London.Lewisohn, Mark (1990) The Beatles Day By Day. New York, Harmony Books. ISBN 0-517-57750-X s. 106

 Innspilling 

De Lane Lea Music Recording Studios var et kjellerstudio som i 1967 lå tvers ovenfor Holborn Underground Station i 129 Kingsway. 25. mai 1967 samlet The Beatles seg der for å spille inn George Harrisons «It's All Too Much» (som het «Too Much» til å begynne med). Det hele starter med at John Lennon sier «see you more!!» mens en forvrengt gitar avbryter ham og holder det gående i noen sekunder. Så markerer orgelet seg i noen takter før Ringo Starr trommer det hele i gang. En del tid ble bruk til å øve inn sangen, men de rakk å spille inn fire tagninger med grunnkompet. 26. mai 1967 ble først tagning 4 overført til en annen firesporsteip, slik at de fikk lagt på perkusjon, hånklapp, kor samt Harrisons vokal (sistnevnte innspilt to ganger).Lewisohn, Mark (1988). The Beatles Recording Sessions s. 112

2. juni 1967 hadde de leid inn fem musikere til å ta seg av fire trompeter og en bassklarinett. En av trompetistene het David Mason som også hadde bidratt med sine ferdigheter på «Penny Lane», «A Day in the Life», «Magical Mystery Tour» og senere «All You Need Is Love». Han husker denne innspillingsøkten var preget av at Harrison var usikker på hva han ønsket for sangen. Produsent George Martin var tilstede denne kvelden, men ikke de to foregående innspillingsøktene.Lewisohn, Mark (1988). The Beatles Recording Sessions s. 116

3:57 ut i sangen begynner blåserne å spille noe som ligner veldig på «The Prince of Denmark's March» (dansk: «Prins Jørgens March») som ble komponert av Jeremiah Clarke på slutten av 1600-tallet.Gerald Norris (1981) A musical gazetteer of Great Britain & Ireland s. 61 Deretter på 4:13 begynner Harrison å synge et sitat fra «Sorrow» som The Merseys hadde en hit med i Storbritannia i april 1966.MacDonald, Ian (2005). Revolution in the Head: The Beatles' Records and the Sixties (andre utgave). London: Pimlico. ISBN 1-844-13828-3 s. 208 Originalen tilhørte The McCoys og de ga ut sin versjon som B-side til singlen «Fever» i 1965. David Bowie ga ut en coverversjon av den i 1973.

 Musikere og instrumenter 

George Harrison: sologitar, orgel, vokal
John Lennon: elektrisk gitar, håndklapp, kor
Paul McCartney: bass, håndklapp, kor
Ringo Starr: trommer, tamburin, perkusjon
David Mason: trompet
(tre ukjente musikere): trompeter
Paul Harvey: bassklarinett

 Yellow Submarine Soundtrack 

I 1999 kom Yellow Submarine Soundtrack ut. «It's All Too Much» var blant de femten sangene som ble med. Det som var blitt gjort der, var at de opprinnelige firesporsteipene hvor de hadde spilt inn grunnkompene, ble hentet frem og lagt ut på datafiler sammen med de øvrige pålegg. Av den grunn kom alle instrumenter og sangstemmer mer tydelig frem.The Beatles VH1 Special Yellow Submarine – intervjuer med McCartney, Harrison og Starr – 19. september 1999

 Bootlegs 

En rekke piratutgivelser inneholder «It's All Too Much» i sin helhet; altså uten at den toner ned etter 6 minutter og 28 sekunder. Fra 3:07 til 3:41 ut i sangen hører man først et ektra refreng og så et ektra vers. I tegnefilmen Yellow Submarine hører man det ekstra verset, men ikke det ekstra refrenget.Wiener, Allen J. (1992). The Beatles: The Ultimate Recording Guide. New York Facts on File, Inc. ISBN 9780816025114 s. 219 Og i sluttsekvensen som ikke ble med på albumet, hører man Lennon og McCartney som uttaler «too much» mer i retning av «tuba» og «Cuba».

Referanser

 Eksterne lenker 
 Sangteksten 

Kategori:The Beatles-sanger
Kategori:Sanger skrevet av George Harrison
Kategori:Sanger fra 1969
Kategori:Britiske sanger